**Navodila avtorjem prispevkov za Krajevne novice**

Uredništvo občinskega glasila Krajevne novice naproša avtorje prispevkov, da pri pisanju upoštevajo naslednja tehnična in vsebinska navodila:

**1. Tehnična navodila**

Prispevki morajo biti napisani in oddani v objavo v skladu s sledečimi kriteriji:

* slovenski jezik
* uporaba računalniškega programa Word (pisava Times New Roman, velikost črk 12)
* jezikovna in vsebinska korektnost (za to je dolžan poskrbeti avtor)
* besedilo naj bo oblikovano (naslov in poudarki naj bodo napisani v okrepljeni pisavi, uporabljajo naj se samo male tiskane črke)
* slikovnega gradiva naj se ne umešča v besedilo (priložiti ga je potrebno v posebni datoteki, ki naj vsebuje ime in priimek avtorja. Priložene fotografije morajo biti v skladu s tehničnimi zahtevami: vsaj 300dpi, avtor in naslov fotografije ter podnapis pod fotografijo. V članku naj bo označeno mesto slikovnega gradiva, v kolikor je to pomembno za potek vsebine).
* oddaja do določenega roka izključno v elektronski obliki na e-poštni naslov uredništva (urednistvo@krajevne-novice.si)
* datoteka s prispevkom naj vsebuje ime in priimek avtorja
* izjava avtorja (v skladu z Zakonom o varstvu osebnih podatkov mora avtor obvezno v elektronskem sporočilu, v katerem bo poslal prispevek, pripisati še izjavo: »Podpisani \_\_\_ dovoljujem, da uredništvo Krajevnih novic vodi moje osebne podatke v svoji podatkovni bazi za potrebe bodoče komunikacije in sodelovanja z menoj«. Pod izjavo je potrebno obvezno napisati še telefonsko številko in e-poštni naslov).

**2. Vsebinska navodila**

Uredništvo avtorjem svetuje, da se pri pisanju prispevkov v čim večji meri držijo spodnjih navodil in smernic:

* naslov (ta ne sme biti predolg, po želji lahko tudi podnaslov)
* kratek povzetek vsebine (velja za daljše prispevke, največ do 5 vrstic)
* besedilo naj bo pisano smiselno in tekoče
* tema naj se drži okvirjev lokalne skupnosti (ne velja za krajše potopise in podobne prispevke)
* okvirna dolžina prispevka naj bo približno pol tipkane strani A4 (ob predhodni odobritvi uredništva je lahko obseg tudi daljši)
* ime in priimek avtorja (lahko tudi ime društva oziroma podjetja, v imenu katerega je prispevek napisan. Ime in priimek naj bosta navedena na koncu besedila)

**3. Uredniška politika**

Avtor je odgovoren za vsebino svojega prispevka, uredništvo pa si pridržuje pravico do zavrnitve članka, ki vsebuje sovražni govor. Politične opredelitve so dovoljene, v kolikor avtor spoštuje drugače misleče in s tem osnovna demokratična načela.

Uredniški odbor si pridržuje pravico sprejeti v objavo ali zavrniti poslano gradivo v skladu s svojo uredniško politiko. Pridržujemo si tudi pravico spreminjanja, brisanja in/ali dodajanja naslova, podnaslova, mednaslovov in podnapisov ter krajšanja člankov. Kadar gre pri naštetem za večje spremembe, se bomo skušali posvetovati z avtorjem. Končno odločitev poda uredniški odbor.

O sprejemu oziroma zavrnitvi prispevka za objavo bo uredništvo v najkrajšem možnem času o tem obvestilo avtorja.